Ջայաթմա Վիքրամանյակե

Ջայաթմա Վիքրամանյակե (նոյեմբերի 22, 1990), ՄԱԿ-ի գլխավոր քարտուղարի Երիտասարդների հարցերով ներկայիս պատվիրակը։ Նշանակվել է 2017 թվականի հունիսին ՄԱԿ-ի գլխավոր քարտուղար Անտոնիու Գուտեռեշի կողմից՝ հաջորդելով Հորդանանից Ահմադ Ալհենդավիին, ով եղել է Երիտասարդների հարցերով առաջին ներկայացուցիչը 2013-2017 թվականներին։

Մինչև պատվիրակի դերը ստանձնելը Վիքրամանյակեն երիտասարդների զարգացման ուղղությամբ մեծ ջանքեր է գործադրել ինչպես միջազգային հարթակում, այնպես էլ իր հայրենիքում՝ Շրի Լանկայում։ Նա համահիմնադրել է «Հաշթագ սերունդ» () կազմակերպությունը, որի նպատակն է բարձրացնել Շրի Լանկայի երիտասարդների, մասնավորապես երիտասարդ աղջիկների ներգրավվածությունը քաղաքացիական և քաղաքականության հարցերում։

Վիքրամանյակեն նաև եղել է երկրի առաջին երտասարդ պատգամավորը և ակտիվ մասնակցություն է ունեցել Աշխարհի երիտասարդության հմտությունների օրվա կազմակերպման գործում։

Վաղ կյանք և կրթություն 
Ջայաթմա Վիքրամանյակեն ծնվել է Շրի Լանկայի առափնյա Բենտոտա քաղաքում։ Ավարտել է Կոլոմբոյի համալսարանը բակալավրի աստիճանով։ Դեռևս համալսարանում սովորելիս նա երկրորդ տեղն է զբաղեցրել Շրի Լանկայի Երիտասարդության հարցերով նախարարության կողմից առաջին անգամ կազմակերպված մրցույթում, որը նպատակ ուներ ընտրել երկրում նոր ի հայտ եկող երիտասարդ առաջնորդների։

Մասնագիտական կարիերա 
2012 թվականին Վիքրամանյակեն ընտրվեց երկրի առաջին Երիտասարդ պատգամավորը ՄԱԿ-ում և մասնակցեց ՄԱԿ-ի Գլխավոր Ասամբլեայի 67-րդ համաժողովին։ 2013 թվականին՝ պաշտոնավարման ժամկետը լրանալուց հետո, նշանակվեց Շրի Լանկայում կազմակերպված 2014 թվականի Համաշխարհային երիտասարդական կոնֆերանսի Միջազգային երիտասարդական հանձնախմբի անդամ և ավագ բանակցող։ Նրա խորհրդով կազմվեցին կոնֆերանսի ծրագիրը, օրակարգը, ընթացակարգը և հայտարարությունը։ Հիմնվելով կոնֆերանսի արդյունքների վրա՝ Վիքրամանյակեն առանցքային դեր է խաղացել Հետ-2015-յան զարգացումների օրակարգում երիտասարդության մտահոգությունների ներգրավման և հուլիսի 15-ը՝ որպես Երիտասարդության հմտությունների համաշխարհային օր ճանաչելու հարցում, որը նա առաջարկել էր Շրի լանկայում անցկացվող ՄԱԿ-ի Գլխավոր Ասամբլեայի 69-րդ համաժողովում։

Ավելի ուշ Վիքրամանյակեն դարձավ Շրի Լանկայի Երիտասարդական Խորհրդարանի սենատոր (2013-2015) և One-Text Initiative-ի ծրագրային աշխատակից։ Այն կենտրոնացած էր երկրում քաղաքական համերաշխության և հետպատերազմյան հաշտեցման վրա։ Վիքրամանյակեն նաև եղել է Շրի Լանկայի խորհրադարանի Գլխավոր քարտուղարության քարտուղար (2016-2017)։ Նախքան ՄԱԿ-ի Գլխավոր քարտուղարության երիտասարդության հարցերով պատվիրակ դառնալը Վիքրամանյակեն եղել է Շրի Լանկայի վարչական ծառայության աշխատակից։

«Հաշթագ սերունդ» 
Վիքրամանյակեն «Հաշտագ սերունդ» երիտասարդական կազմակերպության հիմնադրման աշխատանքներն սկսել է ՄԱԿ-ում Շրի Լանկայի նախկին երեք երիտասարդական պատվիրակությունների հետ միասին։ Այս ծրագրի նպատակն է զարգացնել երիտասարդների, մասնավորապես, երիտասարդ կանանց կարողությունը՝ մասնակցելու երկրի քաղաքականության հարցերին։ «Հաշթագ սերունդ»-ի ձեռնարկած նախաձեռնություններից է «Մենք ենք կառավարում Շրի Լանկան», որն օգտագործում է տեղեկատվական և հաղորդակցական տեխնոլոգիաներ` կանանց ներուժը քաղաքականության մեջ զարգացնելու նպատակով։

Երիտասարդության հարցերով դեսպանի դեր 
Ջայաթմա Վիքրամանյակեն 2017 թվականի հունիսից զբաղեցնում է ՄԱԿ-ի Գլխավոր քարտուղարության երիտասարդության հարցերով պատվիրակի պաշտոնը։ Այս դերում նա աշխատում է ընդլայնել երիտասարդների ներգրավվածությունը, մասնակցությունը և շահերի պաշտպանությունը ՄԱԿ-ի աշխատանքի 4 հիմնական ուղղություններում՝ զարգացում, մարդու իրավունքներ, խաղաղություն և անվտանգություն ու մարդասիրական գործունեություն։ Որպես ՄԱԿ-ի Գլխավոր քարտուղարության երիտասարդների հարցերով դեսպան՝ նրա նպատակներից մեկն է «ապահովել, որպեսզի երիտասարդները ձայն ունենան ՄԱԿ-ի բոլոր գործընթացներում», միաժամանակ ՄԱԿ-ը մոտեցնել երիտասարդներին։ Նա նաև ընդգծել է, որ «պետք է երիտասարդներին դիտարկել ոչ թե որպես խոչընդոտ, այլ որպես հնարավորություն, և տեսնել, թե ինչպես մենք կարող ենք նրանց ակտիվորեն ներգրավել բոլոր քննարկումներում և բոլոր մակարդակներում»։

Վիքրամանյակեն որպես երիտասարդության հարցերով դեսպան նաև ՄԱԿ-ի Գլխավոր քարտուղարի ներկայացուցիչն է և խորհրդականը։

Ծանոթագրություններ 

Կին քաղաքական պաշտոնյաներ
ՄԱԿ